
Criza de militari din Armata Română este mult mai gravă decât se credea. Chiar MApN atrage atenţia 
că, în ultimii ani, demisiile au atins un nivel fără precedent, iar numărul candidaţilor în școlile de profil 
s-a redus cu 60% numai anul trecut. Dacă la acestea adăugăm și pensionările, tabloul deficitului este 
unul alarmant. În disperare de cauză, ministerul vrea acum să școlească rapid soldații profesioniști, 
dar și rezerviștii voluntari, pentru a-i transforma în subofiţeri, în speranţa că se va opri valul de plecări 
din sistem. Condiţia pusă este un contract semnat cu MApN pe 8 ani. 


Cu toată relaxarea condiţiilor de angajare ca soldat profesionist în MApN, războiul de la graniţă și salariile 


absolut umilitoare au făcut ca recrutările ministerului, desfășurate pe toate canalele, să fie un eșec total. 
Rămas fără opţiuni, pentru a păstra și puţinii angajaţi pe care îi mai are, ministerul a cerut Guvernului să 
aprobe un act normativ prin care soldaţii, dar și rezerviștii voluntari să poată fi școliți rapid și transformați în 
subofițeri. Însă, este puţin probabil ca această măsură să aibă vreun succes, dat fiind că există o condiţie greu 
de digerat: contract cu MApN pe 8 ani. Dovadă că lucrurile stau chiar mai grav decât se credea este 
recunoașterea de către conducerea MApN a situaţiei dezastruoase din sistem, de unde se pleacă într-un ritm 
alert. 


” Numărul demisiilor personalului din armată s-a dublat în anul 2021 (peste 1.000) față de anul 2020 
(aproximativ 500), în anul 2022 a crescut la peste 2.700 de militari, iar în anul 2023 numărul demisiilor s-a 
menţinut, în continuare, la cote crescute faţă de anii anteriori pandemiei”, susține ministerul. Faptul că cifra 
demisiilor pentru 2023 nu a fost făcută public denotă că aceasta este mult mai mare decât în anii anteriori. Mai 
mult, MApN admite faptul că atractivitatea profesiei militare manifestă o scădere care a dobândit accente 
critice în perioada recentă, în contextul de securitate extrem de instabil generat de războiul din Ucraina. 


"Spre exemplificare, numărul tinerilor care s-au înscris la concursurile de admitere la școlile militare de maiștri 
militari și subofițeri s-a redus, față de 2021, la 43% în anul 2022 și la 59% în anul 2023, în condiţiile în care 
numărul locurilor scoase la concurs a fost sensibil egal”, se arată în nota de fundamentare a ordonanţei de 
urgenţă adoptată joi de Guvern. 


Salariile mici nu atrag pe nimeni 


Totodată, se manifestă diminuarea constantă a numărului de potenţiali candidaţi cu vocaţie pentru profesia 
militară. Deși nivelul de exigenţă al testelor aptitudinale, fizice şi psihologice a fost adaptat în funcţie de nevoi 


și posibilităţi, între 25% și 35% dintre candidaţi nu îndeplinesc cerințele minime pentru desfășurarea activității 
în mediul militar. Astfel de tendințe urmează să se intensifice în viitor, potrivit indicatorilor demografici, mai 

special ofițerii ingineri și soldații și gradaţii profesioniști, să părăsească sistemul militar, în mare măsură din 
motive pecuniare. Acest complex cauzal are un potenţial ridicat de a afecta îndeplinirea misiunilor și 
obiectivelor specifice instituției militare, situaţie care trebuie stopată în condiţiile în care exigenţele sunt sporite 
sub auspiciul tensiunilor în creștere, determinate de războiul din Ucraina”, se precizează în nota de 
fundamentare a ordonanţei de urgenţă. Dacă la ingineri să spunem că ar fi explicabil, salariile din privat mai 
mari pentru soldații și gradaţii profesioniști arată nivelul scăzut al veniturilor date de MApN. Este cam aceeași 
văicăreală de la criza de sânge, care a durat ani și ani de zile, până când bonificaţia pentru donatori s-a 
majorat de 4 ori. Din acel moment, brusc, nu a mai fost nevoie de sânge, iar potenţialii donatori au fost trimiși 
acasă pe motiv că acum au prea mult sânge. O majorare semnificativă a salariilor militarilor ar avea ca urmare 


cozi interminabile la angajarea în MApN, însă banii alocaţi Apărării nu sunt pentru români. 


Vulnerabilizare gravă a Armatei 


Potrivit MApN, orice întârziere în organizarea cursurilor pentru transformarea soldaţilor în subofițeri va avea ca 
efect vulnerabilizarea modului de acţiune și a capacităţii operaţionale a Armatei. Neaplicarea acestor măsuri ar 
conduce la scăderea gradului de operativitate a structurilor militare și ar produce disfuncţii ale capacității de 
reacție în timp scurt și la un nivel adecvat riscurilor și amenințărilor actuale, precum şi întârzierea reacției 
imediate la schimbările impredictibile din mediul de securitate. 


"Având în vedere ritmul crescut al demisiilor în rândul personalului armatei, se impune reglementarea imediată 
a situaţiei prezentate, orice întârziere determinând creșterea deficitului de personal militar calificat. Întrucât 
situația deosebită, a cărei soluţionare nu poate fi amânată, este direct asociată cu imposibilitatea încadrării 
structurilor luptătoare, aspect care afectează gradul de operativitate al acestora şi produce disfuncţii ale 
capacităţii de reacţie imediată la schimbările impredictibile din mediul de securitate, neadoptarea în regim de 
urgenţă a normelor propuse atrage consecinţe negative din perspectiva îndeplinirii misiunilor şi obiectivelor din 
sfera apărării naționale”, se mai arată în nota de fundamentare. 

